NB Uitgewers staan by Jacques Pauw en sy boekJacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA NB Uitgewers het Vrydag in ŉ verklaring gesê die maatskappy kan nie in hierdie stadium kommentaar lewer oor die aanklagte wat vroeër vandeesweek by Lyttelton-polisiestasie in Pretoria aanhangig gemaak is nie. “Ons is in kontak met ons prokureurs, wat direk in kontak is met die owerhede. Dit sal dus nie in hierdie stadium behoorlik wees om verder kommentaar te lewer oor berigte in die media dat die Staatsveiligheidsagentskap (SVA) ŉ klag teen Jacques Pauw, outeur van The President’s Keepers, aanhangig gemaak is nie,” het die uitgewers gesê. “Ons kan die publiek verseker dat ons by die boek en ons dapper outeur staan. Hy het die berugte Vlakplaas-moordbendes uit die apartheidsera aan die lig gebring en is een van Suid-Afrika se mees gerespekteerde ondersoekende verslaggewers. Ons het hierdie opdrag ook aan ons prokureurs oorgedra.” Die aanklagte, wat deur die Valke ondersoek word, volg ná ŉ dreigement vroeër vandeesweek dat die SVA van voornemens is om regstappe te neem teen Pauw en NB Uitgewers indien sekere dele van die boek nie teruggetrek word en die boek uit sirkulasie gehaal word nie. “Ons weier om onder druk te swyg. In plaas daarvan dat hulle ondersoek instel oor dit wat in Pauw se boek onthul is oor die agentskap, insluitend dat miljoene rand van die belastingbetalers se geld gebruik is om ŉ valse parallelle intelligensie-netwerk te skep, het die SVA gekies om die ‘boodskapper te skiet’.” Die maatskappy het bevestig dat Pauw en NB Uitgewers nietemin deur hul prokureur, Willem de Klerk, met die owerhede sal saamwerk. “Ons sal ons outeur teen enige regstappe beskerm en is dankbaar dat daar so baie burgerlike organisasies is wat hul hulp aangebied het, en die ondersteuning van die Suid-Afrikaanse publiek.” Sedert die boek op 29 Oktober vrygestel is, is meer as 25 000 eksemplare reeds in Suid-Afrika verkoop en meer as 50 000 is bestel. The President’s Keepers is die boek wat nog die vinnigste ooit in die land verkoop het, sedert Nielsen in 2004 met hul data begin het. Dit was ook oor die naweek die wêreldwye topverkoper op Amazon. Lees alle vorige berigte oor The President’s Keepers op Maroela Media.